Diari Oficial de la Generalitat Valenciana


Sumari del DOGV 8285, del 02-05-2018 (2018/4202)

RESOLUCIÓ de 25 d'abril de 2018, de la Conselleria d'Educació, Investigació, Cultura i Esport, per la qual es convoquen subvencions per a la internacionalització d'empreses i entitats culturals.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8285

Data del DOGV
:   02-05-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/4202


Data del document
:   25-04-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 25 d'abril de 2018, de la Conselleria d'Educació, Investigació, Cultura i Esport, per la qual es convoquen subvencions per a la internacionalització d'empreses i entitats culturals. [2018/4202]  
L'Ordre 54/2016, de 19 de setembre, de la Conselleria d'Educació, Investigació, Cultura i Esport, aprova les bases reguladores per a la concessió de subvencions per a la internacionalització d'empreses i entitats culturals (DOGV 7878, 21.09.2016).  
L'objecte de les subvencions és contribuir a les activitats d'internacionalització de les empreses de l'àmbit cultural i artístic, així com les organitzades per entitats sense ànim de lucre, que signifiquen, totes aquestes, una projecció exterior de la creació cultural valenciana. Així mateix es dóna cabuda en aquestes subvencions a les quals des de fa molts anys vénen convocant-se des de la conselleria amb competències en matèria de cultura, per a les galeries d'art valencianes, per la seua participació en fires d'art nacionals i internacionals, subvencions que eren i són, una modalitat de projecció exterior de la cultura i l'art desenvolupat des del nostre territori.  
A aquest efecte i mitjançant aquesta resolució es convoquen, per a l'exercici 2018, les subvencions en matèria d'internacionalització d'empreses i entitats culturals que contribuïsquen a la presència en l'exterior de la creació cultural valenciana, d'acord amb la referida Ordre 54/2016, de 19 de setembre, de la Conselleria d'Educació, Investigació, Cultura i Esport.  
Per tot això, en ús de les atribucions que em confereix l'article 28 de la Llei 5/1983, de 30 de desembre, del Consell, i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i finalitat  
1. Es convoca concurs públic per a la concessió de subvencions per a la internacionalització d'empreses i entitats culturals que contribuïsquen a la presència en l'exterior de la creació cultural valenciana, així com per a galeries d'art per la seua participació en fires d'art, i s'aprova l'annex I, sol·licitud; l'annex II, justificació, i l'annex III, model de domiciliació bancària.  
2. A l'efecte d'aquesta convocatòria, s'entendrà per creació cultural valenciana aquella activitat cultural o artística, que siga organitzada o costejada per entitats que tinguen domicili a la Comunitat Valenciana. També serà considerada creació cultural valenciana aquella d'autoria valenciana, és a dir, aquella l'autor de la qual residisca a la Comunitat Valenciana i, en el cas d'autors difunts, que hagueren nascut o residit en aquest territori la major part de la seua vida.  
3. A l'efecte d'aquestes subvencions, s'entén per empresa cultural les persones físiques o jurídiques que tinguen com a activitat principal l'exercici d'activitats econòmiques culturals o artístiques.  
4. L'objecte de les subvencions és contribuir a les activitats d'internacionalització de les empreses de l'àmbit cultural i artístic i a les activitats de les entitats sense ànim de lucre que signifiquen, totes aquestes, una projecció exterior de la creació cultural valenciana.  
  
Segon. Beneficiaris  
1. Dins dels límits pressupostaris i d'acord amb les modalitats i els criteris que estableixen les bases, podran sol·licitar aquestes subvencions:  
a) Associacions sense ànim de lucre, en els estatuts del qual figure com a finalitat la promoció de l'art i la cultura.  
b) Les petites i mitjanes empreses (pimes), amb personalitat jurídica pròpia i domicili social a la Comunitat Valenciana.  
A l'efecte de les subvencions d'aquesta convocatòria, s'entendrà per pimes aquelles empreses que reunisquen els requisits següents:  
Que empren menys de 250 persones.  
Que el seu volum de negoci anual, no excedisca de 50 milions d'euros o que el seu balanç general no excedisca els 41 milions d'euros.  
c) Treballadors autònoms del sector cultural i artístic.  
d) Les galeries d'art que desenvolupen les seues activitats en l'àmbit competencial de la Comunitat Valenciana. A l'efecte d'aquestes subvencions, s'entén com a galeries d'art, les persones físiques o jurídiques que tinguen com a activitat principal l'exposició oberta al públic d'obres d'art amb finalitat comercial.  
2. Els beneficiaris han de complir amb els requisits i obligacions establits pels articles 2 i 3 de les bases reguladores d'aquesta convocatòria.  
  
Tercer. Modalitats de subvenció  
S'estableixen les modalitats de subvenció següents:  
A) Subvencions a empreses i autònoms de l'àmbit cultural i artístic i associacions sense ànim de lucre, que a través de les seues activitats i projectes d'internacionalització, repercutisquen en una projecció exterior de la creació cultural valenciana.  
B) Subvencions a galeries d'art per la seua participació en fires d'art nacionals i internacionals.  
La presentació de sol·licitud per a una modalitat, exclou la possibilitat de presentació per a l'altra. Si així es fera, seria causa d'inadmissió d'ambdues.  
  
Quart. Quantia de les subvencions  
a) L'import màxim global de les subvencions a concedir en aquesta convocatòria serà de 215.000 ?, dels quals 50.000 - correspondran a la modalitat A i 165.000 - a la modalitat B, i es finançaran a càrrec dels crèdits del capítol IV, Transferències Corrents, línia S7884000, del programa 454.10, Promoció Cultural, Patrimoni Artístic i Museus, d'acord amb la Llei 22/2017, de 22 de desembre, de pressupostos de la Generalitat per a 2018. Així mateix, els imports esmentats podran ser minorats, quan en el marc de les polítiques d'estabilitat pressupostària i sostenibilitat financera, s'adopten mesures de no disponibilitat, que afecten els crèdits de la línia de subvenció que ho finança.  
  
b) L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, ni el límit establit en les bases d'aquesta convocatòria, perquè aquestes tinguen la consideració d'ajudes de minimis.  
  
Cinqué. Règim d'aquestes subvencions  
La concessió d'aquestes subvencions s'efectuarà mitjançant un règim de concurrència competitiva.  
A aquesta convocatòria li serà aplicable, la Llei 1/2015, de la Generalitat, d'hisenda pública, del sector públic instrumental i de subvencions i la Llei 38/2003, de 17 de novembre, general de subvencions, Reglament general de subvencions, aprovat per Reial decret 887/2006, així com les bases reguladores d'aquesta convocatòria.  
Les subvencions d'aquesta convocatòria, no precisen ser notificades a la Comissió Europea, atès que aquestes estan acollides al règim de minimis, d'acord amb l'article 15.2, de les bases reguladores d'aquesta convocatòria.  
  
Sisé. Activitats i despeses subvencionables  
Serà subvencionable, la realització d'activitats culturals i artístiques que contribuïsquen a la presència en l'exterior de la creació cultural valenciana, determinades per a cada modalitat i que hagen sigut desenvolupades entre el dia 31 d'octubre de 2017 i el 31 d'octubre de 2018, tots dos inclusivament.  
Tindran la consideració de despeses subvencionables, totes aquelles despeses generades exclusivament per l'organització de les activitats, per a les quals es concedeix la subvenció, que corresponguen als conceptes esmentats en l'article seté en el cas de la modalitat A i l'article huité, en el cas de la modalitat B, i que s'hagen relacionat i quantificat en la memòria econòmica del projecte, amb excepció dels ocasionats per inversions o adquisicions patrimonials, la compra de material inventariable i les remuneracions o altres pagaments al personal propi de l'entitat, que seran considerats despeses de manteniment.  
  
  
Seté. Activitats subvencionables per a la modalitat A  
Se subvencionaran les despeses relatives als següents tipus d'activitats:  
a) Producció de material promocional de qualsevol format, que haurà d'estar, com a mínim, en una llengua diferent del valencià i del castellà.  
b) Contractació de publicitat en l'estranger.  
c) Viatges de prospecció de mercats. En el projecte es detallarà l'objectiu del viatge de prospecció, l'agenda de visites i les dades dels contactes corresponents. Les despeses de desplaçament i allotjament, estaran limitades a dues persones i 130 - per persona i dia per a l'allotjament, i quedaran expressament excloses les despeses de taxi, les de peatges i les d'aparcament.  
d) Participació en fires culturals internacionals. Es podran presentar despeses que es puguen incloure en els mateixos conceptes que els indicats per a la modalitat B.  
e) En el cas d'entitats sense ànim de lucre, els desplaçaments per a les actuacions efectuades fora del territori espanyol. S'haurà de justificar l'actuació mitjançant proposta de participació, invitació o contracte amb tercers.  
f) Altres accions promocionals degudament justificades.  
  
Huité. Despeses subvencionables per a la modalitat B  
1. Amb caràcter general, tindran la consideració de despeses subvencionables, totes aquelles despeses corrents generades directament per la realització d'activitats per a les quals es concedeix la subvenció, que s'hagen relacionat i quantificat en el pressupost de la sol·licitud, a exclusió de les ocasionades pel propi manteniment de l'entitat, inversions o adquisicions patrimonials.  
2. Amb caràcter particular:  
a) Les despeses que es deriven de la contractació del sòl, en aquelles fires en les quals aquest concepte tinga caràcter obligatori.  
b) Les despeses derivades de les acreditacions i drets d'inscripció, si escau.  
c) Les despeses corresponents al disseny, muntatge i desmuntatge de l'estand i elaboració de material publicitari i material promocional en relació amb la presència de la galeria en la fira que es tracte.  
d) Serveis per a la gestió de l'estand: assegurances, consum d'energia elèctrica, inserció de dades o publicitat en catàleg, neteja de l'estand i hostesses.  
e) Despeses de desplaçament i estada en el lloc de celebració de la fira corresponent per a dues persones, durant les dates de celebració d'aquesta (i queden expressament excloses les despeses de taxi, les de peatges i les d'aparcament). Els imports màxims seran de 130 euros, per persona i nit en fires internacionals i 100 euros en fires nacionals.  
  
f) El transport de la càrrega, que inclourà el que realitze directament l'artista des del seu estudi o qualsevol altre lloc.  
  
Nové. Activitats no subvencionables  
Queden excloses d'aquesta convocatòria, a més de les no incloses segons l'objecte i finalitat de la convocatòria, establits en l'article 1r, les següents:  
a) Activitats i projectes cofinançats per la Generalitat o algun dels seus ens públics.  
b) Les activitats promogudes o organitzades per centres docents, associacions de pares i mares d'alumnes, així com associacions d'alumnes.  
c) Les activitats promogudes o organitzades per associacions i entitats sense ànim de lucre entre les finalitats fundacionals del qual no figure la realització d'activitats de producció, promoció o difusió de la cultura, l'art o dels béns patrimonials o culturals.  
d) Activitats promogudes o organitzades per entitats juvenils, taurines i esportives.  
e) Activitats lúdiques, gastronòmiques, recreatives o similars.  
f) Activitats consistents en el manteniment de l'entitat promotora.  
  
g) Les promogudes o organitzades per beneficiaris de subvencions nominatives de la Generalitat Valenciana.  
h) Aquelles activitats el contingut de les quals estiga clarament contemplat en altres convocatòries de la Generalitat Valenciana.  
  
Deu. Finançament de les activitats i destinació de les subvencions  
Les activitats objecte d'aquesta convocatòria es finançaran amb els crèdits consignats a aquest efecte en els pressupostos de la Generalitat, amb altres subvencions, ajudes, ingressos o recursos i amb els pressupostos que disposen els mateixos beneficiaris, i la seua summa no podrà ser superior al cost de l'activitat, ni superior al límit establit en les bases d'aquesta convocatòria, perquè aquestes tinguen la consideració d'ajudes de minimis.  
  
Onze. Sol·licituds  
El termini de presentació serà d'1 mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
Si la sol·licitud no compleix amb els requisits exigits en aquesta convocatòria, es requerirà per mitjans telemàtics la persona interessada, perquè en el termini de 10 dies esmene la falta o l'acompanye els documents preceptius, i s'indica que si no ho fa així, se'l tindrà per desistit de la seua petició, prèvia resolució que haurà de ser dictada en els termes previstos en l'article 68 de la Llei 39/2015, d'1 d'octubre, del procediment administratiu comú de les administracions públiques.  
Cada entitat només podrà presentar una única sol·licitud que podrà contemplar una o més activitats, per a la mateixa modalitat. En cas de presentar-se diverses sol·licituds, seran considerades com una única.  
Les sol·licituds les emplenarà la persona que represente l'entitat sol·licitant, i utilitzarà exclusivament els mitjans electrònics, facilitats pels servidors d'informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana i les comunicacions i notificacions es practicaran solament per aquesta via. Per a fer-ho, s'accedirà a l'apartat de serveis en línia de la seu electrònica de la Generalitat, accessible a través de les adreces:  
  
http://www.gva.es/es/inicio/procediments'id\_proc=17167, en el cas de la modalitat A, internacionalització d'empreses.  
http://www.gva.es/es/inicio/procediments'id\_proc=752, en el cas de la modalitat B, galeries d'art.  
Per a això, haurà de disposar d'algun dels sistemes de signatura electrònica admesos i que figuren en la seu electrònica de la Generalitat, https://sede.gva.es.  
Les sol·licituds es formularan segons el model de l'imprés normalitzat, disponible en l'adreça electrònica esmentada, com a annex I, Sol·licitud de subvencions per a la internacionalització d'empreses i entitats culturals, s'adreçaran a la Direcció General de Cultura i Patrimoni, Servei de Coordinació d'Entitats Culturals i hauran de ser subscrites pels qui ostenten la representació de l'entitat en cada cas, conforme a la normativa d'aplicació.  
Si la sol·licitud no compleix amb els requisits exigits en aquesta convocatòria, es requerirà telemàticament la persona interessada, perquè en el termini de 10 dies, esmene la falta o acompanye els documents preceptius, i s'indicarà que si així no ho fera, se la tindrà per desistida de la seua petició, prèvia resolució que haurà de ser dictada en els termes previstos en l'article 68 de la Llei 39/2015, d'1 d'octubre, del procediment administratiu comú de les administracions públiques. L'esmentada documentació, s'aportarà exclusivament per mitjans telemàtics en la seu electrònica de la Generalitat, en l'enllaç establit per a això, en les adreces anteriorment esmentades.  
  
Dotze. Documentació comuna a ambdues modalitats  
1. NIF de l'entitat sol·licitant de la subvenció.  
2. Document públic que acredite la representació que exerceix la persona que signa la sol·licitud o certificat de l'acord adoptat per l'òrgan de govern que corresponga, en què s'aprove sol·licitar aquesta subvenció i es faculte al sol·licitant a subscriure la petició.  
3. Per a assegurar el compliment de les condicions establides en la base tercera i en l'article segon d'aquesta convocatòria, els sol·licitants hauran d'emplenar l'apartat F, de l'annex I de la sol·licitud, en el qual es declaren totes les ajudes públiques obtingudes o sol·licitades per als mateixos costos subvencionables; les ajudes de minimis rebudes durant els exercicis fiscals de 2016 i 2017 i durant l'exercici fiscal en curs, 2018; així com d'altres ingressos obtinguts per a la mateixa activitat.  
4. En el cas de nou perceptor o canvi de número de compte bancari, dades bancàries on es desitja rebre l'import de la subvenció, segons model de domiciliació bancària, que s'adjunta com a annex III, a aquesta ordre. En cas contrari, bastarà a emplenar l'apartat G, de l'annex I.  
  
5. Declaració responsable, del punt 1, de l'apartat I, de l'annex I, de no estar culpable en les prohibicions previstes en l'article 13 de la Llei 38/2003, de 17 de novembre, general de subvencions, que determina la prohibició per a obtindre la condició de beneficiari de subvencions, i ressaltar especialment la de no ser deutor per reintegrament de subvencions.  
6. Declaració responsable, del punt 1, de l'apartat I, de l'annex I, que totes les dades que figuren en aquesta sol·licitud són certes, i es comprometen a destinar l'import de la subvenció que sol·licita a la finalitat indicada.  
7. Declaració responsable, del punt 1, de l'apartat I, de l'annex I, que l'entitat sol·licitant desenvolupa les seues activitats en l'àmbit competencial de la Generalitat Valenciana.  
8. En el cas de la documentació ja presentada anteriorment, declaració de vigència.  
9. Declaració responsable de no efectuar pagaments als membres de l'associació relacionats amb les activitats per a les quals es demana subvenció (punt 1, de l'apartat I, de l'annex I).  
10. Memòria del projecte d'activitat o del projecte de participació en fira d'art.  
11. Pressupost del projecte, segons apartat H, de l'annex I.  
12. D'acord amb el que es disposa en l'article 4 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives, en els procediments gestionats per l'administració de la Generalitat i el seu sector públic, en el model de sol·licitud s'inclou la possibilitat que el sol·licitant autoritze expressament a la Direcció General de Cultura i Patrimoni, l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).  
No obstant això, el sol·licitant podrà denegar expressament el consentiment, i haurà d'aportar llavors els certificats següents:  
a) Certificat positiu de l'Agència Estatal d'Administració Tributària, que acredite que el sol·licitant es troba al corrent de les seues obligacions.  
b) Certificat de la Tresoreria General de la Seguretat Social, acreditatiu que el sol·licitant es troba al corrent en el compliment de les seues obligacions amb la Seguretat Social.  
c) Certificat de la direcció territorial de la Conselleria d'Hisenda i Model Econòmic que corresponga, acreditatiu que el sol·licitant no té deutes de naturalesa tributària amb la Generalitat.  
d) Si és persona física, haurà d'aportar còpia del document nacional d'identitat, i si és persona jurídica, còpia del document nacional d'identitat del representant legal.  
  
Tretze. Documentació relativa a la modalitat A  
1. En el cas de les entitats privades sense ànim de lucre, presentaran fotocòpia compulsada dels estatuts inscrits en el registre públic corresponent, adaptada, en el cas de les associacions, a la Llei orgànica 1/2002, de 22 de març, reguladora del dret d'associació o declaració de vigència, en el cas que ja s'hagen presentat anteriorment i no hagen patit modificacions.  
2. Les federacions i tota forma d'agrupació d'entitats associatives, presentaran un certificat actualitzat de la seua secretaria i relacionaran els membres que en formen part.  
3. En el cas d'empreses o autònoms, alta en l'Impost d'Activitats Econòmiques en l'epígraf corresponent a l'activitat per a la qual se sol·licita la subvenció.  
4. Últim rebut del pagament de l'IAE. En el cas de trobar-se exempt, declaració responsable manifestant aquesta circumstància.  
  
Catorze. Sol·licituds i documentació relativa a la modalitat B  
Cada galeria d'art podrà presentar una única sol·licitud de subvenció per a un màxim de sis fires, amb independència que siguen nacionals o internacionals. Es concediran ajudes per a un màxim de 3 fires, d'acord amb l'ordre establit amb el sol·licitant, qui podrà renunciar, de forma motivada, a algunes d'aquestes, amb anterioritat a la celebració de la reunió de la comissió avaluadora d'aquestes subvencions.  
Documentació especifica:  
1. Documentació acreditativa de la participació de la galeria d'art en el certamen que es tracte o sol·licitud de participació o compromís d'assistència.  
2. Alta en l'Impost d'Activitats Econòmiques en l'epígraf corresponent a l'activitat per a la qual se sol·licita la subvenció, així com l'últim rebut. En el cas de trobar-se exempt, declaració responsable manifestant aquesta circumstància.  
3. Dades del projecte de participació en la fira (segons el punt 2, de l'apartat H, de l'annex I), en el qual s'inclourà:  
a) El títol de la fira.  
b) Lloc de celebració.  
c) Dates de celebració.  
4. Pressupost desglossat en les partides següents d'acord amb els conceptes subvencionables (punt 2, de l'apartat H, de l'annex I):  
a) Lloguer de l'estand.  
b) Acreditacions i drets d'inscripció, si escau.  
c) Disseny, muntatge i desmuntatge de l'estand.  
d) Material publicitari i promocional.  
e) Serveis de gestió de l'estand.  
f) Transport de la càrrega.  
g) Despeses de desplaçament i allotjament per a dues persones, exclusivament durant les dates de celebració de la fira corresponent. Amb les limitacions de l'apartat e, de l'article setze.  
5. Declaració responsable (punt 2, de l'apartat I, de l'annex I) de cara a l'avaluació de les fires i de la participació de la galeria en aquestes, amb el contingut següent:  
a) Nombre d'artistes, amb expressió del seu veïnatge administratiu i nombre d'obres, presentats per la galeria a la fira.  
b) Nombre de creadores presentades per la galeria a les fires.  
c) Acreditació de la repercussió internacional de les fires, mitjançant la comunicació del nombre de visitants i expositors espanyols i estrangers, en l'última edició celebrada.  
d) Relació de les fires a les quals va acudir la galeria en 2016 i 2017.  
  
Quinze. Criteris de valoració i determinació de l'import de la subvenció en la modalitat A  
1. Les activitats es valoraran d'acord amb els següents criteris:  
  
A) Grau de contribució de l'activitat o projecte a la promoció exterior de la creació cultural valenciana, màxim 4 punts.  
B) Interés cultural i artístic de l'activitat o projecte, màxim 8 punts:  
  
a) Del producte, màxim 4 punts.  
b) De l'acció, màxim 4 punts.  
C) Repercussió econòmica i la capacitat exportadora:  
a) La repercussió econòmica que puga tindre l'activitat o projecte sobre la Comunitat Valenciana, màxim 2 punts.  
b) El volum de contractació internacional o la capacitat de projecció en el mercat exterior, màxim 2 punts.  
2. El pressupost de cada activitat presentada, haurà de ser com a mínim de 500,00 ?. L'import màxim per beneficiari serà de 5.000,00 ?.  
  
3. Una vegada valorades totes les sol·licituds, segons els criteris anteriors, a la qual obtinga una major puntuació, li correspondrà el 60 % de les despeses que haja acreditat, i serà el percentatge resultant per a les altres, proporcional a aquesta primera adjudicació, amb el límit de la quantitat assignada a la modalitat i l'import màxim per beneficiari.  
  
Setze. Criteris de valoració i determinació de l'import de la subvenció en la modalitat B  
1. La subvenció serà com a màxim del 60 % de les despeses que es puguen originar, per a cada fira, pels conceptes reflectits en l'article anterior, i no superarà el total adjudicat a cada galeria, la quantitat de 12.000,00 ?, sense perjudici de l'establit en els apartats següents d'aquest article.  
2. La comissió de valoració podrà incrementar les quanties de les subvencions establides segons el paràgraf anterior, si no s'haguera distribuït íntegrament, l'import assignat a la modalitat. Aquest increment està proporcional a la puntuació obtinguda d'acord amb els criteris relacionats a continuació, fins a distribuir la totalitat de l'import esmentat, i sense que en cap cas, la quantia de cada subvenció puga superar el cost de l'activitat objecte d'aquesta, ni superar el límit establit en el punt segon, de l'article quinzé de les bases, perquè aquestes tinguen la consideració d'ajudes de minimis:  
a) Contribució a la divulgació de les expressions artístiques desenvolupades a la Comunitat Valenciana: nombre d'artistes valencians presentats per la galeria en la fira (tres punts per artista).  
b) Projecció nacional i internacional: repercussió de la fira, manifestada en el nombre de visitants i expositors en l'última edició celebrada (1 punt per repercussió nacional i 2 per internacional).  
c) Trajectòria: nombre de fires a les quals va assistir la galeria en 2016 i 2017 (un punt per fira).  
d) Foment de la igualtat de gènere: nombre de creadores presentades per la galeria en la fira (un punt per creadora).  
3. La comissió de valoració podrà disminuir les quanties de les subvenciones establides segons el primer paràgraf d'aquest article, si la suma de les ajudes excedira l'import global màxim establit per a la modalitat, en aquest cas, es minorarà de forma inversament proporcional a la puntuació obtinguda per cada beneficiari, d'acord amb els criteris establits en el punt anterior, fins a la seua adequació a la disponibilitat de crèdit.  
  
Dèsset. Justificació  
1. Els justificants que es presenten correspondran en tot cas als conceptes pels quals es pot rebre subvenció, dels articles quinze i setze. No obstant això, i sempre que s'ajusten a aquests conceptes, es podrà acceptar que es varien les diferents partides pressupostades inicialment juntament amb la sol·licitud, tenint en compte que això no suposarà alteració de la subvenció concedida en el seu moment.  
  
2. Una vegada publicada la resolució d'adjudicació de les subvencions,per a poder efectuar el pagament, els beneficiaris hauran de presentar, amb anterioritat al 15 de novembre de 2018, un compte justificatiu, que inclourà:  
a) Annex II: justificant de subvencions per a la internacionalització d'empreses i entitats culturals, en el qual han de figurar relacionats la totalitat de les despeses de l'activitat o activitats.  
b) Memòria de l'activitat o activitats realitzades, o de la seua participació en fires d'art, en la qual s'inclourà la denominació de l'activitat, lloc i dates de celebració, així com la descripció d'aquesta.  
  
c) Original o fotocòpia compulsada de les factures o justificants de despesa, que hauran d'anar acompanyats de les corresponents acreditacions de pagament, tals com justificants de transferència, rebuts, etc.  
d) Un exemplar del material imprés o en qualsevol altre format, en el qual haja quedat constància de l'activitat o de la participació en la fira, com a díptics, tríptics, cartells, revistes, còpies audiovisuals, anagrames, etc.  
e) Quan les activitats es realitzen amb posterioritat a l'adjudicació de les subvencions, les persones adjudicatàries hauran de donar a conéixer de manera inequívoca, que es tracta d'una acció subvencionada per la Generalitat, a través de la conselleria competent en matèria de cultura. A aquest efecte, hauran d'incorporar en tot el material imprés, que es derive de les activitats subvencionades, el logotip d'aquesta conselleria, que serà proporcionat per l'òrgan instructor d'aquesta convocatòria.  
  
3. En el cas que la correcta justificació siga inferior al 80 % de la suma dels imports sol·licitats de les activitats objecte de subvenció, la quantitat a percebre, es minorarà de forma proporcional a les despeses efectivament justificades,i s'aplicarà la fórmula següent:  
  
On P, és l'import total sol·licitat i J, l'import total justificat  
  
Díhuit. Pla de control  
El pla de control per a la comprovació material de l'efectiva realització de l'activitat, existència de la condició o compliment de la finalitat, consistirà en la realització de verificacions a posteriori i de qualitat, sobre un mínim del 10 % de l'import global de les ajudes de la línia, mitjançant la selecció d'una mostra, sobre la base de criteris de risc. Si es considerara necessari, també es recorreria a verificacions sobre el terreny.  
Per a això, es tindran en compte factors com l'haver-se presentat o no, a convocatòries d'anys anteriors, de les mateixes ajudes, l'experiència en la realització del tipus d'activitats objecte de subvenció, l'obtenció d'altres ingressos de difícil avaluació o justificació, l'import de l'ajuda concedida i la claredat en els conceptes que justifiquen la inclusió de l'activitat en la convocatòria.  
  
Dènou. Termini de resolució i mitjans de notificació o publicació  
  
1. El termini màxim per a resoldre és de sis mesos a partir de l'endemà a la publicació de la convocatòria en el Diari Oficial de la Generalitat Valenciana. Transcorreguts el termini de sis mesos sense que s'adopte la resolució i notificació per l'òrgan competent a les persones interessades, s'entendran desestimades les sol·licituds, sense perjudici de l'obligació expressa de resoldre de l'Administració.  
2. La resolució serà publicada en el Diari Oficial de la Generalitat Valenciana, d'acord amb el previst en l'article 131 de la Llei 39/2015, d'1 d'octubre, del procediment administratiu comú de les administracions públiques i l'article 18 de la Llei general de subvencions.  
  
D'acord amb el que es disposa en l'article 123 i 124 de la Llei 39/2015, d'1 d'octubre, del procediment administratiu comú de les administracions públiques i articles 10, 14, 46 de la Llei 29/1998, reguladora de la jurisdicció contenciosa administrativa, aquest acte que posa fi a la via administrativa podrà ser recorregut potestativament en reposició o bé caldrà plantejar directament recurs contenciós administratiu en els terminis i davant els òrgans que s'indiquen a continuació:  
- El termini per a la interposició del recurs de reposició serà d'un mes davant el conseller d'Educació, Investigació, Cultura i Esport, a comptar des de l'endemà de la publicació.  
- Per a interposar el recurs contenciós administratiu el termini serà de dos mesos davant el Tribunal Superior de Justícia de la Comunitat Valenciana, a comptar des de l'endemà de la publicació.  
  
València, 25 d'abril de 2018. El conseller d'Educació, Investigació, Cultura i Esport: Vicent Marzà Ibáñez.